**Република Србија**

**ОПШТИНА ПОЖЕГА**

**ОПШТИНСКА УПРАВА**

**Број: 003665381 2024 06706 000 000 112 006**

**Датум: 30.12.2024.године**

**П О Ж Е Г А**

На основу члана 4. став 8., члана 94. Закона о запосленима у аутономним покрајинама и јединицама локалне самоуправе („Службени гласник Републике Србије“, број 21/2016, 113/2017, 95/2018, 114/2021, 113/17- др. закон, 95/2018- др. закон, 86/2019- др. закон, 157/2020-др. закон, 123/2021-др. закон и 92/2023), члана 9. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Службени гласник Републике Србије“, број 107/2023), начелник Општинске управе општине Пожега, оглашава

**ЈАВНИ КОНКУРС**

**ЗА ПОПУЊАВАЊЕ ИЗВРШИЛАЧКИХ РАДНИХ МЕСТА**

**У ОПШТИНСКОЈ УПРАВИ ОПШТИНЕ ПОЖЕГА**

**I Орган у коме се радна места попуњавају**:

Општинска управа општине Пожега, улица Трг Слободе број 9, Пожега.

**II Радна места која се попуњавају**:

**1.Стручни послови за Скупштину општине и Општинско веће** у звању сарадник, у Општинској управи општине Пожега, Одељење за општу управу, скупштинске и заједничке послове, под редним бројем 52. у Правилнику о организацији и систематизацији радних места у Општинској управи и Општинском пртавобранилаштву општине Пожега („Службени лист општине Пожега“, број 22/24) извршилац - 1

|  |  |
| --- | --- |
|  |  |

**Опис посла:** Стара се о припреми материјала за седнице Скупштине и радних тела скупштине као и њихово благовремено достављање, припрема дневни ред за седнице Скупштине и радних тела. Води евиденцију и информише начелника о истеку мандата изабраних, постављених и именованих лица, сазива седнице радних тела Скупштине, израђује закључке и остала акта донета на седници Скупштине и радних тела и исте благовремено доставља свим надлежним субјектима. Стара се о објављивању донетих аката са седница Скупштине општине, Општинског већа и председника општине и врши контролу исправности објављених аката.Израђује сва решења за именовање и постављење, стара се о припреми одговора на одборничка питања. Врши и друге послове по налогу руководиоца Одељења и начелника Општинске управе.

**Услови:** Стечено високо образовање на основним академским студијама правне струке у обиму од најмање 180 ЕСПБ бодова, основним струковним студијама, односно на студијама у трајању до три године, положен државни стручни испит, најмање три године радног искуства у струци, каи потребне компентенције за обављање послова радног места.

**2.Инспектор за друмски саобраћај**, у звању саветник, у Општинској управи општине Пожега Одељење за инспекцијске послове, под редним бројем 60. у Правилнику о организацији и систематизацији радних места у Општинској управи и Општинском пртавобранилаштву општине Пожега („Службени лист општине Пожега“, број 22/24) извршилац - 1.

**Опис послова радног места**: Учествује у обављању послова надзора над обављањем послова локалног превоза поверених законом: ванлинијског превоза путника, линијског и ванлинијског превоза ствари, превоза за сопствене потребе лица и ствари и ауто-такси превоза. Учествује и у обављању послова из изворног делокруга општине који су му стављени у надлежност одлукама Скупштине општине, обавља и друге послове по налогу руководиоца Одељења и начелника Општинске управе.

**Услови за рад на радном месту**:стечено високо образовање из образовно научног поља техничко-технолошких наука, област саобраћајног инжењерства на  основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит, положен испит за инспектора, најмање три године радног искуства у струци, као и потребне компентенције за обављање послова радног места.

**III Услови за запослење на радним местима**:

Кандидат мора да испуњава опште услове предвиђене чланом 80. Закона о запосленима у аутономним покрајинама и јединицама локалне самоуправе: да је пунолетан држављанин Републике Србије, да има прописано образовање, да испуњава остале услове одређене законом, другим прописом и актом о систематизацији радних места, да није правноснажно осуђиван на безусловну казну затвора од најмање шест месеци и да учеснику конкурса раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа.

**IV Врста радног односа:**

На радним местима заснива се радни однос на неодређенo време.

**V Место рада:**

Општинска управа општине Пожега, Трг Слободе број 9.

**VI Фазе изборног поступка и учешће кандидата:**

Изборни поступак се спроводи из више обавезних фаза у којима се проверавају опште функционалне компетенције, посебне функционалне и понашајне компетенције, као и мотивација за рад на радном месту.

Назначене вештине и знања кандидата у изборном поступку, код општих, посебних функционалних и понашајних компетенција, обавиће се само са оним кандидатима чије су пријаве благовремене, допуштене, разумљиве и потпуне.

Канидатима при запошљавању у орган јединице локалне самоуправе, под једнаким условима, доступна су сва радна места и избор кандидата се врши на основу провере компетенција.

**VII Поступак и начин провере компетенција:**

1. Провера општих функционалних компетенција за радна места под редним бројем 1. и 2. (Фаза 1):
   1. „Организација и рад органа аутономне покрајине, односно јединице локалне самоуправе у Републици Србији” – провераваће се путем теста на платформи Службе за управљање кадровима (електронским путем).
   2. „Пословна комуникација” – провераваће се путем теста на платформи Службе за управљање кадровима (електронским путем).
   3. „Дигитална писменост” – провераваће се путем теста на платформи Службе за управљање кадровима (електронским путем).

**Напомена:** У погледу провере опште функционалне компетенције „Дигитална писменост” (поседовању знања и вештина у основама коришћења рачунара, основама коришћења интернета, обради текста и табела, табеларне калкулације), ако кандидат поседује сертификат, потврду или други одговарајући доказ о поседовању знања и вештина из наведених области, на траженом нивоу и жели да на основу њега буде ослобођен тестирања компетенције „Дигитална писменост”, неопходно је да уз пријавни образац (уредно попуњен у делу „Рад на рачунару“), достави и тражени доказ у оригиналу или овереној фотокопији. Информације o материјалимa за припрему кандидата за проверу општих функционалних компетенција могу се наћи на сајту Службе за управљање кадровима, [www.suk.gov.rs](http://www.suk.gov.rs/).

1. Провера посебних функционалних компетенција (Фаза 2):

Након пријема извештаја о резултатима провере општих функционалних компетенција, међу кандидатима који су испунили мерила за проверу општих функционалних компетенција, врши се провера посебних функционалних компетенција, и то:

**За радно место под редним бројем 1:**

2.1. Посебна функционална компетенција за област рада: стручно оперативни послови (технике израде општих, појединачних и других правних и осталих аката)– провераваће се путем писане симулације (писмено);

2.2. Посебна функционална компетенција за одређено радно место – прописи из делокруга радног места: Закон о локалној самоуправи и Закон о јавним предузећима– провераваће се путем писане симулације (писмено);

**За радно место под редним бројем 2:**

2.3. Посебна функционална компетенција за област рада инспекцијски послови (општи управни поступак и основе управних спорова, поступак инспекцијског надзора и методе анализе ризика)– провераваће се путем писане симулације;

2.4. Посебна функционална компетенција за одређено радно место – прописи из делокруга радног места (Закон о превозу у друмском саобраћају)– провераваће се путем писане симулације;

1. Провера понашајних компетенција за радна места под редним бројевима 1 и 2. (Фаза 3):

Провера понашајних компетенција: управљање информацијама, управљање задацима и остваривање резултата, оријентација ка учењу и променама, изградња и одржавање професионалних односа, савесност и посвећеност и интегритет - провераваће се путем интервјуа базираног на компетенцијама. За извршилачка радна места процена мотивације за рад на радном месту и прихватање вредности државних органа – провераваће се путем интервјуа са комисијом (усмено).

**VIII Пријава на јавни конкурс врши се на прописаном обрасцу пријаве:**

Образац пријаве на овај конкурс доступан је на интернет презентацији општине Пожега или га лица у штампаном облику могу преузети у писарници Општинске управе општине Пожега.

Приликом предаје пријаве на јавни конкурс, пријава добија шифру под којом подносилац пријаве учествује у даљем изборном поступку.

Шифра пријаве се уноси у образац пријаве након што комисија састави списак кндидата међу којима се спроводи изборни поступак.

Подносилац пријаве ће бити обавештен о додељеној шифри у року од три дана од пријема пријаве, достављањем наведеног податка на начин који је у пријави назначио за доставу обавештења.

**IX** **Докази који се достављају током изборног поступка:**

Пре завршног разговора са Конкурсном комисијом кандидати су дужни да доставе, у року од 5 радних дана од пријема позива за достављање доказа, следеће доказе:

1) оригинал или оверену фотокопију дипломе којом се потврђује стручна спрема;

2) оригинал или оверену фотокопију доказа о радном искуству у струци (потврде, решења или други акти којима се доказује на којим пословима, са којом стручном спремом и у ком временском периоду је стечено радно искуство);

3) оригинал или оверена фотокопија уверења о држављанству;

4) оригинал или оверена фотокопија извода из матичне књиге рођених;

5) уверење из казнене евиденције да кандидат није правноснажно осуђиван на безусловну казну затвора од најмање шест месеци;

6) оригинал или оверена фотокопија уверења о положеном стручном испиту за рад у државним органима (кандидати са положеним правосудним испитом уместо доказа о положеном државном стручном испиту, подносе доказ о положеном правосудном испиту);

7) оригинал или оверена фотокопија уверења о положеном испиту за инспектора- **за радно место под бројем 2. инспектор за друмски саобраћај;**

Службеник (лице које је већ у радном односу у јединици локалне самоуправе) и који се пријављује на јавни конкурс, уместо уверења о држављанству и извода из матичне књиге рођених, подноси решење о распоређивању или решење да је нераспоређен.

Сви докази се прилажу у оригиналу или у фотокопији која је оверена код јавног бележника (у изузетним случајевима, у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама као поверени посао).

Као доказ се могу приложити и фотокопије докумената које су оверене пре 1. марта 2017. године у основним судовима, односно општинским управама.

Фотокопије докумената које нису оверене од стране надлежног органа неће се разматрати.

За учеснике конкурса који су били у радном односу у државном органу, односно органу аутономне покрајине или јединице локалне самоуправе, поред наведних доказа, потребно је доставити и доказ да им раније није престајао радни однос у државном органу, односно органу аутономне покрајине или једнинце локалне самоуправе због теже повреде дужности из радног односа.

Ако се испуњеност компетенција и изборном поступку може доказати и сертификатима, потврдама или другим писаним доказима који су наведени у јавном конкурсу, лице подноси наведени доказ истовремено са предајом пријаве.

**X Рок за подношење пријава:**

Рок за подношење пријава на конкурс је 15 (петнаест) дана и почиње да тече наредног дана од дана објављивања обавештења о јавном конкурсу у дневним новинама „Политика“.

**XI Адреса на коју се подноси попуњен образац пријаве за конкурс:**

Поштом на адресу: Општинска управа општине Пожега улица Трг Слободе број 9, 31210 Пожега, са назнаком: „за јавни конкурс“ и наводом радног места за које се пријава подноси или непосредно на писарници Општинске управе општине Пожега.

**XII Место и време када ће се спровести изборни поступак:**

Са кандидатима чије су пријаве благовремене, допуштене, разумљиве и потпуне, изборни поступак, биће спроведен у просторијама Општинске управе Пожега, улица Трг Слободе 9.

О дану и времену спровођења изборног поступка кандидати ће бити обавештени телефоном или на контакте (бројеве телефона или адресе) које наведу у својим пријавама.

**XIII Обавеза пробног рада:**

Ако на овом конкурсу први пут заснива радни однос у државном органу, органу аутономне покрајине или јединице локалне самоуправе, изабрано лице има обавезу да буде на пробном раду у трајању од 6 месеци од заснивања радног односа.

Кандидати без положеног државног стручног испита примају се на рад под условом да тај испит положе у року од шест месеци од дана заснивања радног односа.

Положен државни стручни испит није услов, нити предност за заснивање радног односа.

Чланом 47. став 3. Закона о инспекцијском надзору („Сл. гласник РС, бр. 36/2015, 44/2018- др.закон и 95/2018) прописано је да лице на пробном раду које је радни однос засновало на радном месту инспектора на неодређено време и лице које је засновало радни однос на радном месту инспектора на неодређено време, а нема положен испит за инспектора, полаже испит за инспектора у року од шест месеци од дана заснивања радног односа. Одредбом става 6. истог члана прописано је да изузетно, испит за инспектора није дужан да полаже инспектор који је на дан ступања на снагу овог закона имао најмање седам година радног искуства на пословима инспекцијског надзора и испуњава услове за обављање послова инспекцијског надзора.

**Напомена:** Ако задовољи на пробном раду и до истека пробног рада положи државни стручни испит, лице наставља рад на радном месту на неодређено време.

Ако не задовољи на пробном раду или до истека пробног рада не положи државни стручни испит, лицу престаје радни однос.

**XIV Лице задужено за давање обавештења о конкурсу**:

Милорајка Марковић, телефон: 031/3816401 сваког радног дана од 7,00 до 15,00 часова.

**Напомена:**

Документа о чињеницама о којима се води службена евиденција су: уверење о држављанству, извод из матичне књиге рођених, уверење МУП-а да кандидат није правоснажно осуђиван на безусловну казну затвора у трајању од најмање шест месеци уверење о положеном државном стручном испиту за рад у државним органима / уверење о положеном правосудном испиту. Одредбом члана 9. и члана 103. Закона о општем управном поступку („Службени гласник РС“, број 18/2016, 95/2018- аутентично тумачење и 2/2023- одлука УС) прописано је, између осталог, да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање, осим ако странка изричито изјави да ће те податке прибавити сама. Потребно је да кандидат у делу Изјава\*, у обрасцу пријаве, заокружи на који начин жели да се прибаве његови подаци из службених евиденција.

\* Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази у оригиналу или фотокопији овереној код јавног бележника (изузетно у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама, као поверени посао), биће одбачене.

Кандидати који не доставе тражене доказе односно који на основу достављених или прибављених доказа не испуњавају услове за запослење, писмено се обавештавају да су искључени из даљег изборног поступка.

Јавни конкурс спроводи Конкурсна комисија коју је именовао начелник Општинске управе општине Пожега.

Овај јавни конкурс се објављује на интернет презентацији и огласној табли Општинске управе општине Пожега, а обавештење о оглашеном јавном конкурсу објављено је у дневним новинама „Политика“ **дана 03.01.2025. године.**

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

Образац пријаве на конкурс, за наведена радна места, може се преузети на званичној интернет презентацији Општине Пожега или у штампаној верзији на писарници Општинске управе општине Пожега, улица Трг Слободе број 9.

Линк ка обрасцу пријаве за радна места [www.pozega.org.rs](http://www.pozega.org.rs).

НАЧЕЛНИК

ОПШТИНСКЕ УПРАВЕ

Славица Петровић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_